SK Úradný vestník Európskej únie C 175/105

Stanovisko Európskeho hospodárskeho a sociálneho výboru na tému „Oznámenie Komisie Rade a Európskemu parlamentu o inovatívnych a trvalo udržateľných odvetviach lesného hospodárstva v EÚ: Príspevok k Stratégii pre rast a zamestnanosť EÚ“

KOM(2008) 113 v konečnom znení

(2009/C 175/20)

Európska komisia sa 27. februára 2008 rozhodla podľa článku 262 Zmluvy o založení Európskeho spoločenstva prekonzultovať s Európskym hospodárskym a sociálnym výborom

„Oznámenie Komisie Rade a Európskemu parlamentu o inovatívnych a trvalo udržateľných odvetviach lesného hospodárstva v EÚ: Príspevok k Stratégii pre rast a zamestnanosť EÚ“

KOM(2008) 113 v konečnom znení.

Poradná komisia pre priemyselné zmeny poverená vypracovaním návrhu stanoviska výboru v danej veci prijala svoje stanovisko 18. novembra 2008. Spravodajcom bol pán Burns a pomocným spravodajcom pán Student.

Európsky hospodársky a sociálny výbor na svojom 449. plenárnom zasadnutí 3. a. 4. decembra 2008 (schôdza z 3. decembra 2008) prijal 167 hlasmi za, pričom 2 členovia hlasovali proti a 5 sa hlasovania zdržali, nasledujúce stanovisko:

1. Odporúčania

Z dôvodov uvedených v predkladanom stanovisku EHSV odporúča:

1.1 rozšíriť pojem „odvetvia lesného hospodárstva“ tak, aby zahŕňal vlastníkov lesov a iné hospodárske subjekty, napr. dodávateľov prác a služieb, vďaka čomu by bolo možné rozpoznať problémy a príležitosti už na začiatku hodnotového reťazca;

1.2 aj prostredníctvom štúdií zdokonaliť existujúce európske databázy s údajmi o objeme a predpokladanej kvalite všetkého vyťažiteľného dreva, ako aj o využívaní dreva z európskych zdrojov a z dovozu odvetviami lesného hospodárstva tak, aby údaje boli úplné, porovnateľné a včas dodané;

1.3 podporovať vyššiu produkciu a mobilizáciu dreva z európskych lesov a jeho spravodlivé využívanie na rôzne účely na vnútroštátnej úrovni;

1.4 presadzovať väčšie využívanie dreva a materiálov na báze dreva;

1.5 podporovať opatrenia na zlepšenie obrazu o odvetviach lesného hospodárstva;

1.6 aktívne sa usilovať o uznanie úlohy dreva a drevárskych výrobkov pri zmierňovaní dosahu klimatických zmien, pretože okrem iného viažu uhlík;

1.7 ochrániť odvetvie pred negatívnym dosahom obchodovania s emisnými kvótami;

1.8 odstrániť prekážky obchodu s drevom a drevárskymi výrobkami a zaistiť voľný a zároveň spravodlivý obchod;

1.9 riešiť prostredníctvom siedmeho rámcového programu a príbuzných programov výskumné potreby odvetví, ktoré sú definované v kontexte technologickej platformy sektora lesného hospodárstva;

1.10 nabádať príslušné inštitúcie EÚ aj priemysel, aby venovali zvláštnu pozornosť dôraznejšiemu uplatňovania tých politík, nariadení a programov EÚ v oblasti bezpečnosti a ochrany zdravia pri práci, ktoré sa týkajú odvetví lesného hospodárstva, aby sa napokon vo všetkých členských štátoch EÚ dosiahla rovnaká úroveň;

1.11 na základe potrieb odvetvia rozvíjať európsku odbornú prípravu a kvalifikácie pre celý lesnícko-drevársky reťazec;

1.12 podnecovať orgány na národnej i nižšej úrovni k tomu, aby využívali potenciál komerčného lesníctva a odvetví lesného hospodárstva. Je potrebné venovať pozornosť zvýšeniu investícií do cestnej a inej infraštruktúry vo vidieckych oblastiach;

1.13 v spojitosti s akčným plánom v oblasti lesného hospodárstva vytvoriť systémy posudzovania hospodárskej a sociálnej hodnoty polyfunkčného lesníctva a mimoprodukčných funkcií lesa a zabezpečiť, aby v budúcnosti boli vnímané ako súčasť jediného odvetvia, ktoré zahŕňa vlastníkov lesov, externých dodávateľov prác a služieb, atď.

2. Zhrnutie

2.1 Oznámenie [KOM(2008) 113 v konečnom znení, ďalej len „oznámenie“], ktoré je základom predkladaného stanoviska na tému Inovatívne a trvalo udržateľné odvetvia lesného hospodárstva v EÚ vychádza z Oznámenia Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov na tému Stav konkurencieschopnosti odvetví lesného hospodárstva EÚ a súvisiacich odvetví [KOM(1999) 457 v konečnom znení] a z Oznámenia Komisie na tému Implementácia Lisabonského programu Spoločenstva [KOM(2005) 474 v konečnom znení]. Ďalej stavia na Akčnom pláne EÚ v oblasti lesného hospodárstva [KOM(2006) 302 v konečnom znení] na obdobie rokov 2007 – 2011, ktorého cieľom je prostredníctvom 18 kľúčových opatrení podporovať a zlepšovať trvalo udržateľné obhospodarovanie lesov a ich polyfunkčnú úlohu. Jedným z týchto opatrení (č. 17) je podporovať využívanie dreva a iných produktov z lesov obhospodarovaných trvalo udržateľným spôsobom.

2.2 Oznámenie sa v prvom rade venuje výzvam, ktorým čelia odvetvia lesného hospodárstva. Ide o odvetvia vyrábajúce celulózu, papier, papierové obaly a drevospracujúce odvetvia (ako piliarske podniky a výrobne panelov na báze dreva) a korkový a tlačiarenský priemysel. Nezaoberá sa teda priamo odvetvím lesníctva, ktoré zabezpečuje drevo ako hlavnú surovinu pre odvetvia lesného hospodárstva, a ani inými subjektmi, ktorých podnikanie a zárobková činnosť je úzko spojená s lesom.

3. Zhrnutie návrhu Komisie

3.1 Európska komisia zdôrazňuje v oznámení výzvy, ktorým čelia odvetvia lesného hospodárstva, ako sú globálna hospodárska súťaž, klimatické zmeny, energia, dodávky dreva, atď. a dosah, ktorý môžu mať na ziskovosť a konkurencieschopnosť tohto odvetvia v budúcnosti.

3.2 Odvetvia lesného hospodárstva sú dôležitou súčasťou európskeho hospodárstva a často zohrávajú dôležitú úlohu pri zachovávaní trvalo udržateľnej zamestnanosti vo vidieckych oblastiach.

3.3 Oznámenie sa usiluje o riešenie problémov prostredníctvom 19 opatrení, ktoré je možné rozdeliť do týchto kategórií:

a) Prístup k surovinám (8 opatrení)

b) Politiky v oblasti klimatických zmien a právne predpisy v oblasti životného prostredia (4 opatrenia)

c) Inovácia, výskum a vývoj (4 opatrenia)

d) Obchod a spolupráca s tretími krajinami (2 opatrenia)

e) Komunikácia a poskytovanie informácií (1 opatrenie).

4. Všeobecné pripomienky

4.1 EHSV víta pozornosť, ktorú Komisia pomohla upriamiť na problémy odvetví lesného hospodárstva, ako aj súbor navrhovaných opatrení. Výbor požaduje, aby neostali iba v rovine návrhov, ale aby boli čo najskôr uplatnené.

4.2 Hoci výbor chápe pozadie a základ, na ktorom oznámenie vzniklo, vyjadruje poľutovanie nad skutočnosťou, že aktérom na začiatku hodnotového reťazca ako sú vlastníci lesov a externí dodávatelia prác a služieb, alebo iným funkciám lesa (často označovanými ako lesné hospodárstvo ako celok) nebola venovaná žiadna, resp. len obmedzená pozornosť.

4.3 EHSV nalieha, aby sa viac pozornosti venovalo potrebe ziskového lesníctva, ktoré je podmienkou konkurencieschopnosti celého hodnotového reťazca. Ziskové lesníctvo posilňuje trvalo udržateľné obhospodarovanie lesov a podnecuje investície do tohto odvetvia, čím zaistí stabilné dodávky dreva.

5. Konkrétne pripomienky

5.1 Dostupnosť surovín

5.1.1 EHSV sa obáva, že rozhodnutia dotýkajúce sa lesníctva a odvetví lesného hospodárstva nie sú vždy založené na úplných, aktuálnych a porovnateľných štatistikách o dostupnosti a využívaní dreva z európskych lesov, v dôsledku čoho vznikajú nezrovnalosti medzi dopytom a ponukou a nedarí sa dosiahnuť stanovené ciele. Zároveň by bolo potrebné odhadnúť objem dreva z európskych zdrojov alebo z dovozu, ktorý odvetvia lesného hospodárstva využívajú.

5.1.2 Európske politické iniciatívy, najmä tie, ktoré podporujú využívanie biomasy a obnoviteľných zdrojov energie zvýšili tlak na dostupnosť drevnej suroviny pre odvetvia lesného hospodárstva, čo možno do určitej miery pripísať zavedeniu dotácií narúšajúcich fungovanie trhu. EHSV sa obáva dosahu uvedených vplyvov na odvetvia lesného hospodárstva. Vzhľadom na rast konkurencie v dopyte po drevnej surovine ako zdroji energie, EHSV zastáva názor, že využívanie lesných zdrojov na rôzne účely by malo byť v rovnováhe. EHSV vyzýva Komisiu, aby podrobnejšie preskúmala koncepciu „energetických lesov“ (lesy s krátkou rubnou dobou na pôde s nízkou bonitou).

5.1.3 Trh by sa mal riadiť zvyčajnými trhovými mechanizmami a jeho fungovanie by nemali narúšať programy poskytovania dotácií, ktoré znevýhodňujú určité druhy využívania oproti iným.

5.1.4 Hoci by zvýšenie dovozu dreva nebolo schodným riešením tohto vynárajúceho sa problému, nemalo by sa mu brániť kvantitatívnymi či legislatívnymi opatreniami, ani vytváraním iných prekážok.

5.1.5 EHSV sa domnieva, že jediným dlhodobo udržateľným riešením je zvýšiť objem dreva z európskych lesov, a to

— posilňovaním trvalo udržateľného obhospodarovania existujúcich lesov, aby mohli produkovať viac rentabilného dreva a

— ďalším rozšírením lesnej plochy, aby ponuka dreva dokázala lepšie vyhovieť dopytu.

5.1.6 EHSV zastáva názor, že vzhľadom na zásadný význam surovín pre odvetvia lesného hospodárstva sa oznámenie malo zaoberať problematikou subsidiarity, t. j. krokmi na národnej i nižšej úrovni na zabezpečenie dlhodobej dodávky dreva.

Faktom je, že „podpora“ väčšej výsadby komerčných lesov nemá v niektorých krajinách EÚ žiadny efekt. Dôvody sa líšia: v niektorých krajinách prevláda nezáujem, kým v iných krajinách je rozšírená domnienka, že už máme dosť dreva. Pritom viaceré štúdie hovoria o nedostatku dreva v EÚ (1).

5.1.7 Aby bolo možné dodávať drevo zákazníkom, je potrebná dobrá cestná a iná infraštruktúra. Obmedzené investície do cestnej infraštruktúry vo vidieckych a odľahlých oblastiach zvyšujú náklady na prepravu. Napríklad prekonanie rovnakej vzdialenosti naloženým nákladným autom po vidieckej ceste stojí o 75 % viac (času a energie) ako prevoz po cestách bez množstva zákrut, stúpaní a klesaní. EHSV je znepokojený nedostatkom pozornosti, ktorú tejto problematike venujú orgány na národnej a nižšej úrovni. Ďalším nákladovým zaťažením v cestnej doprave sú okrem toho aj hmotnostné a rozmerové obmedzenia.

5.2 Politiky v oblasti klimatických zmien a právne predpisy v oblasti životného prostredia

5.2.1 Drevárske výrobky viažu uhlík počas svojej životnosti a môžu nahradením iných materiálov prispieť k podstatným úsporám CO2. EHSV sa domnieva, že EÚ by mala aktívnejšie propagovať viazanie uhlíka v drevárskych výrobkoch a ich pozitívny prínos k obmedzovaniu dosahu klimatických zmien.

Túto prínosnú úlohu je potrebné v plnej miere zohľadniť v procese nadväzujúcom na Kjótsky protokol po roku 2010. EHSV zároveň vyzýva Komisiu a členské štáty, aby presadzovali jeho uznanie na nadchádzajúcej konferencii signatárov Kjótskeho protokolu COP14 (v Poznani v roku 2008) a COP15 (v Kodani v roku 2009).

Komisia podcenila riziko, ktoré pre európsky celulózový a papierenský priemysel a čiastočne aj pre drevospracujúce odvetvie predstavuje systém obchodovania s emisnými kvótami (ETS). ETS ovplyvňuje spomenuté odvetvia dvojakým spôsobom: priamo, pretože sú súčasťou tohto systému a nepriamo prostredníctvom prudkého rastu cien elektrickej energie v dôsledku ETS (2). Súčasné plány na vypracovanie smernice upravujúcej obchodovanie s emisnými kvótami budú veľkou záťažou pre ziskovosť odvetví a mohli by vyústiť do zatvorenia spracovateľských závodov alebo k ich relokácii. Relokácia je z finančného hľadiska uskutočniteľná iba pre veľké podniky a určite nie je reálnym riešením pre menšie podniky v Európe.

5.2.2.1 V svojej súčasnej forme by nový návrh smernice o ETS pre európsky papierenský priemysel a ostatné energeticky náročné odvetvia priniesol narušenie trhu, konkurenčnú nevýhodu a časom aj presun emisií uhlíka pretože krajiny mimo EÚ, ktoré sú jej hlavnými konkurentmi, by nemuseli čeliť podobnej záťaži a nákladom. EHSV považuje za nevyhnutné uznať celulózový a papierenský priemysel a výrobu panelov na báze dreva ako energeticky náročné odvetvia s tendenciou k presunu emisií uhlíka. Takéto uznanie by malo byť okamžité. Návrh rozhodnúť až v roku 2010, ktorým odvetviam budú naďalej prideľované emisné kvóty na CO2 sa zdá byť oneskorený.

5.3 Inovácia, výskum a vývoj, vzdelávanie a odborná príprava

5.3.1 Inovácia a výskum a vývoj jednoznačne prispejú k zaisteniu budúcnosti pre odvetvia lesného hospodárstva. EHSV víta skutočnosť, že toto odvetvie vytvorilo Technologickú platformu sektora lesného hospodárstva a požaduje, aby bola budúcim potrebám všetkých pododvetví venovaná náležitá pozornosť. Je potrebné zvýšiť financovanie výskumu a vývoja, predovšetkým v rámci siedmeho rámcového programu a ďalších súvisiacich programov a sústrediť ho smerom k inovačnému využívaniu surovín a výrobkov.

5.3.2 Postupy zamerané na podporu flexibility v Európe nevytvorili bezpečné a dostupné opatrenia, ktoré by študentom a pracovníkom v odvetviach lesného hospodárstva umožnili získať široko uznávanú kvalifikáciu alebo rozvíjať svoje schopnosti prostredníctvom programov celoživotného vzdelávania. Ani viaceré pilotné iniciatívy v rámci programov vzdelávania a odbornej prípravy EÚ neumožnili nájsť spôsob ako kolektívne zaznamenávať zmeny v postupoch na pracoviskách a súbežne ich zapracovávať do vnútroštátnych ustanovení, čo obmedzuje cezhraničnú mobilitu, marí túžby po medzinárodnej kariére a obmedzuje prístup zamestnávateľov k širokému výberu talentovaných pracovných síl v rámci odvetví lesného hospodárstva. Môže to dokonca prispieť k vytváraniu všeobecného dojmu, že kvalifikácia pracovných síl v lesníctve a papierenskom a drevárskom priemysle má obyčajne nízku hodnotu.

5.4 Bezpečnosť a ochrana zdravia pri práci

5.4.1 Práca v odvetviach lesného hospodárstva, ako v akomkoľvek inom odvetví priemyslu, predstavuje určité riziko ohrozenia zdravia a bezpečnosti pracovníkov. Napriek tomu, že v týchto odvetviach bolo v uplynulých desaťročiach vyvinuté značné úsilie, je treba ešte veľa dosiahnuť. Okrem toho, vzhľadom na skutočnosť, že nie všetky členské štáty čelia v tejto oblasti rovnakým problémom, požadované riešenia by sa mali adekvátne prispôsobiť individuálnym podmienkam v každom konkrétnom členskom štáte.

5.4.2 Nedávne rozšírenia EÚ znamenali vstup členských štátov s relatívne vyššími požiadavkami na zlepšenie implementácie politík v oblasti bezpečnosti a ochrany zdravia pri práci ako je to vo všeobecnosti v prípade ostatných členov EÚ. V tejto súvislosti by výbor chcel zdôrazniť význam finančných nástrojov EÚ, ako aj príslušných úrovní angažovanosti zo strany odvetví lesného hospodárstva, ktoré sú aktívne v týchto členských štátoch.

5.5 Obchod a spolupráca s tretími krajinami

5.5.1 Odvetvia lesného hospodárstva pôsobia na celom svete a na udržanie konkurencieschopnosti je vývoz veľmi dôležitý. EHSV sa obáva, že colné a necolné prekážky obchodu podnikom z EÚ zbytočne bránia vo vývoze. Pre Komisiu by malo byť ich odstránenie prioritou.

5.5.2 EHSV takisto vyjadruje znepokojenie nad opatreniami hlavných obchodných partnerov, napr. Ruska, ktoré silne ovplyvňujú dodávky drevnej suroviny do EU a vedú k znižovaniu výroby.

5.6 Komunikácia a poskytovanie informácií

5.6.1 Aj napriek výraznému prínosu odvetví lesného hospodárstva pre spoločnosť a hospodárstvo, verejnosť ich nevníma pozitívne. Význam európskych lesov pre spoločnosť a občanov je vo všeobecnosti podhodnotený (3). Žiaci sa v školách často učia, že stínať stromy je zlé a že potrebujeme každý rastúci strom. Ilegálny výrub dreva a praktiky v rozpore s trvalo udržateľným obhospodarovaním lesa uplatňované napr. v Južnej Amerike, juhovýchodnej Ázii a iných regiónoch môžu takisto poškodiť imidž dreva.

5.6.2 Vzhľadom na prebiehajúcu diskusiu o klimatických zmenách a energii z biologických zdrojov je práve teraz najvhodnejšia chvíľa na podporu zvýšeného využívania dreva a materiálov na báze dreva. Lesy absorbujú CO2 a tento uhlík môže zostať viazaný vo výrobkoch na báze dreva. Imidž celého odvetvia a jeho výrobkov by sa vďaka týmto argumentom mal zlepšiť. Ide o jedinečný prínos tohto odvetvia a je potrebné ho propagovať a zároveň šíriť viac informácií o komerčnej hodnote našich lesov.

5.6.3 V súčasnosti existuje niekoľko propagačných programov podporovaných priemyslom, avšak tieto mali doteraz iba obmedzený vplyv na zlepšenie imidžu odvetví lesného hospodárstva. Tieto projekty treba rozvinúť a predstaviť ich na školách a širokej verejnosti, aby všetky skupiny v spoločnosti pochopili a ocenili význam pestovania lesa a využívania (európskeho) dreva.

5.7 Podpora využívania dreva

Oznámenie upriamuje značnú pozornosť na dodávky surovín do týchto odvetví (pozri bod 5.1), nezaoberá sa však využívaním dreva a materiálov na báze dreva. V snahe o trvalo udržateľnejšiu výrobu a spotrebu by bolo vhodné klásť dôraz na odstraňovanie bariér a zbytočnej legislatívnej, administratívnej, finančnej a inej záťaže, čo by umožnilo širšie využívanie dreva napr. v stavebníctve. EHSV vo všeobecnosti zastáva názor, že špecifické vlastnosti a úlohy dreva a výrobkov na báze dreva treba brať do úvahy v rôznych politických súvislostiach.

5.8 Polyfunkčné lesníctvo

Jedným z hlavných odporúčaní akčného plánu EÚ v oblasti lesného hospodárstva z roku 2006 je, že lesníctvo sa má stať polyfunkčným a prinášať spoločnosti úžitok aj inak, ako poskytovaním dreva. Vzhľadom na nedostatok informácií a údajov nebola stanovená presná hodnota, ktorú pre spoločnosť mimoprodukčné funkcie lesa znamenajú (zber lesných plodov, húb, liečivých rastlín, poľovníctvo a cestovných ruch). Nech už je to akokoľvek, tieto aktivity prinášajú zisk, zamestnanosť a príležitosti a preto majú právo byť definované ako súčasť lesníctva.

Hoci výbor uznáva úlohu „polyfunkčného lesníctva“, obáva sa, že vlády niektorých krajín kladú príliš veľký dôraz na mimoprodukčné funkcie lesa na úkor komerčnej úlohy lesov ako producentov dreva.

V Bruseli 3. decembra 2008. Predseda Európskeho hospodárskeho a sociálneho výboru Mario SEPI Generálny tajomník Európskeho hospodárskeho a sociálneho výboru Martin WESTLAKE

(1) Predovšetkým štúdia Európskej hospodárskej komisie OSN (UNECE) z roku 2007 s názvom „Zdroje dreva: dostupnosť a dopyt“, ktorá vychádza zo spoločného prieskumu o energii z dreva z roku 2006.

(2) Tamtiež.

(3) Pozri štúdiu Perception of the wood-based industries – Qualitative study of the image of wood-based industries amongst the public in the Member States of the European Union (Vnímanie odvetví lesného hospodárstva – kvalitatívna štúdia o obraze odvetví lesného hospodárstva v členských štátoch Európskej únie), Európske Spoločenstvo, 2002; ISBN 92 – 894 – 4125 – 9. Táto štúdia je dostupná na internetovej stránke: http://ec.europa.eu/enterprise/forest_based/perceptionstudy_en.pdf.